《昭明读书散》
明代·皇甫冲

晴晖抱芳意，丛桂结遐忱。风光散繁蕙，云色留松阴。

玩景陟书散，散石蘼芜侵。梁王悦坟典，兼之山水音。

探奥坐萝石，咀藻登山岑。选学出名贤，炳焕为儒林。

用物岂不弘，精爽亮难沈。恍惚烟云间，魂魄时自临。

怀人允在昔，睹迹乃以今。愿修涧沚毛，一罄平生心。

作者简介：（1490—1558）明苏州府长洲人，字子浚。皇甫录长子。嘉靖七年举人。屡应会试不第。博览群籍，善骑射，好谈兵。有《己庚小志》、《几策》、《兵统》、《枕戈杂言》、《三峡山水记》、《子浚全集》。